Елисавета Багряна
Зимата, пролетта и детето

chitanka.info

Зимата

Аз съм люта баба Зима,

всички плаши мойто име:

дето пратя взор сърдит,

духва вятър мразовит.

Който чуе моя глас,

затреперва цял от мраз.

Щом си веждите намръщя,

всеки бяга в свойта къща…

Пролетта

А пък аз съм пролетта.

Нося радост на света:

дето мина — зеленее,

де погледна — слънце грее,

а усмивка дето пратя,

там разцъфват и цветята!…

Детето

Не плаши ме, бабо Зимо,

и във тебе радост има.

Ами славните пързалки

за нас, палавците малки?

Хайде, дайте си ръцете —

аз обичам ви и двете.

Пролет ли е, или зима,

радост за децата има!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.